
Návrh vyhlášky Ministerstva dopravy Slovenskej republiky, ktorou sa mení a dopĺňa vyhláška Ministerstva dopravy a výstavby Slovenskej republiky č. 139/2018 Z. z., ktorou sa ustanovujú podrobnosti v oblasti kontroly originality v znení neskorších predpisov sa predkladá podľa § 136 ods. 3 písm. i) zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení zákona č. 198/2020 Z. z.
Cieľom predkladaného návrhu vyhlášky je doplnenie ustanovení upravujúcich vzdelávanie technikov kontroly originality. Návrh novely zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (parlamentná tlač č. 1326) umožňuje absolvovať priebežné školenie počas platnosti osvedčenia technika  kontroly originality ako alternatíva k súčasnej forme vzdelávania. Vzhľadom na uvedené sa v oblasti odbornej spôsobilosti technikov kontroly originality zavádza systém priebežného školenia, upravuje sa organizácia, priebeh, hodnotenie a evidencia priebežného školenia. 
Návrh vyhlášky zároveň reaguje na potreby aplikačnej praxe, najmä v oblasti rozšírenia údajov odosielaných do registra prevádzkových záznamov vozidiel. Cieľom je zabezpečiť praktické fungovanie informačných systémov, pracovísk kontroly originality a subjektov poskytujúcich údaje do registra prevádzkových záznamov vozidiel.
Návrhom vyhlášky sa rozširuje rozsah údajov zapisovaných do registra prevádzkových záznamov vozidiel o údaje týkajúce sa ponuky vozidiel na predaj, vykonaných opráv, škodových udalostí, financovania vozidiel a zaistenia vozidiel. Súčasne sa upravujú podmienky poskytovania údajov orgánom verejnej moci, Slovenskej kancelárii poisťovateľov a ďalším oprávneným osobám a upravuje sa poskytovanie údajov o vozidlách s pozastavenou prevádzkou. Návrh vyhlášky upravuje využívanie údajov z európskych systémov výmeny informácií o typových schváleniach vozidiel, aktualizuje technické požiadavky na vybavenie pracovísk kontroly originality a zavádza požiadavky na nové diagnostické zariadenia a komunikačné prostriedky potrebné na výkon kontroly originality.
Účinnosť vyhlášky sa navrhuje 1. januára 2027 vzhľadom na dĺžku legislatívneho procesu a vzhľadom na účinnosť zákona, ktorým sa mení a dopĺňa zákon č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (parlamentná tlač č. 1326). 
Návrh vyhlášky sa netýka pôsobnosti miestnej územnej samosprávy.

